ทำไมการทำงานหลังอายุ 60 ปี อาจจะดีต่อสุขภาพของคุณ
ก่อนหน้านี้ผมไม่เคยได้ยินคำว่า การเกษียณของสติปัญญา
18 ส.ค. 2554

ก่อนหน้านี้ผมไม่เคยได้ยินคำว่า การเกษียณของสติปัญญา 
ก่อนหน้านี้ผมไม่เคยได้ยินคำว่า การเกษียณของสติปัญญา (Mental Retirement) มาก่อน แต่ก็เริ่มที่จะมีคนพูดถึงมากขึ้น โดยเฉพาะนักเศรษฐศาสตร์และอาจารย์ในมหาวิทยาลัย นักวิจัยพบว่าคนที่เกษียณไปแล้วจะทำได้ไม่ดีเท่ากับคนที่ทำงานอยู่ในการทดสอบกระบวนการทางความคิด นอกจากนี้ผลวิจัยยังพบว่าคนที่ทำงานมานานกว่าจะมีความคิดที่ดีกว่า ซึ่งบ่งชี้ว่าคนที่เกษียณเร็วจะประสบปัญหาความจำเสื่อมเร็วขึ้น ผลจาก Center on Longevity ของมหาวิทยาลัยสแตนฟอร์ด พบว่าการทำงานเป็นหนึ่งในปัจจัยที่ทำให้คนสามารถดำเนินชีวิตได้อย่างเต็มที่ และยังมีนักวิจัยชั้นนำจำนวนหนึ่งสรุปได้ว่า การศึกษาด้านการเกษียณของสติปัญญามีหลักฐานพอที่จะสนับสนุนสมมติฐานดังกล่าว แต่ก็ยากที่จะนำออกมาสาธิต
The Center for Population and Development Studies ของมหาวิทยาลัยฮาร์วาร์ด พบว่าคนที่เล่น Crossword Puzzle มักจะพัฒนาให้เล่นได้ดีขึ้น แต่ก็ไม่ได้หมายความว่าจะมีสติปัญญาที่ดีขึ้นในชีวิตจริง นอกจากนี้ผลวิจัยต่างๆ ยังไม่สามารถสนับสนุนแนวความคิดว่าการฝึกความจำ Crossword Puzzle หรือ Sudoku จะช่วยให้การดำเนินชีวิตโดยรวมดีขึ้น อาจจะถูกที่จะพูดว่ากลุ่มผู้เกษียณนั้นมีความทรงจำและทักษะการคิดไม่ดีเท่ากับคนที่ทำงานอยู่ แต่เหตุผลอาจเป็นเพราะคนที่เริ่มมีความจำและความคิดที่เสื่อมลงเลือกที่จะเกษียณก่อนกลุ่มที่ยังมีทักษะการคิดที่ดีอยู่
ไม่มีใครมองปัญหานี้อย่างจริงจังไปมากกว่าคนอเมริกัน The National Institute on Aging ได้เริ่มงานวิจัยขนาดใหญ่ในสหรัฐ ภายใต้ชื่อ Health and Retirement Study เมื่อ 20 ปีก่อน โดยการสอบถามชาวอเมริกันที่มีอายุมากกว่า 50 ปี กว่า 2.2 หมื่นคน เป็นประจำทุก 2 ปี โดยการทดสอบความจำดังกล่าว รวมถึงการทดสอบที่เกี่ยวกับการบริหารความจำ โดยให้พูดคำ 10 คำจากรายการที่เพิ่งท่องจบและทำการทดสอบอีกครั้งใน 10 นาที หลังจากที่ได้ยินครั้งแรก ผลปรากฏว่าคนในสหรัฐทำได้ดีที่สุดโดยได้รับคะแนน 11 คะแนน จาก 20 ยุโรปก็ได้มีงานวิจัยโดยใช้คำถามที่คล้ายกัน ปรากฏว่าคนในเดนมาร์กและอังกฤษมีคะแนนตามมาติดๆ คือสูงกว่า 10 คะแนน ฝรั่งเศสได้ 8 คะแนน อิตาลีได้ 7 คะแนน และสเปนได้ 6 คะแนน นักวิจัยยังได้สังเกตเห็นถึงความแตกต่างในอายุการเกษียณในสหรัฐ อังกฤษ และเดนมาร์ก ซึ่งเป็นประเทศที่คนจะเกษียณช้ากว่า โดยประมาณร้อยละ 60-70 ของผู้ชายยังทำงานอยู่ในช่วงอายุ 60 ปีต้นๆ ในฝรั่งเศสและอิตาลี ตัวเลขจะอยู่ประมาณร้อยละ 10-20 สเปนจะอยู่ที่ประมาณร้อยละ 38
ผลตอบแทนทางเศรษฐกิจจะมีผลต่อความแตกต่างในอายุการเกษียณ ประเทศที่คนเกษียณเร็วมักมีนโยบายภาษี บำนาญ การรักษาพยาบาล และระบบอื่นๆ ที่สนับสนุนให้ประชากรเกษียณเร็วขึ้น ผลการวิจัยยังพบอีกว่าคนที่ทำงานนานขึ้นจะได้รับคะแนนจากการทดสอบที่สูงขึ้นในช่วงอายุ 60 ปี และยังพบได้ว่าความรับผิดชอบทางสังคม อาทิ ตื่นตอนเช้า พูดคุยกับคนอื่น และเห็นว่าการตรงต่อเวลาและความซื่อสัตย์มีความสำคัญควบคู่ไปกับสภาพการทำงาน ในกรณีของประเทศไทย กองทุนสำรองเลี้ยงชีพและกองทุนรวมเพื่อการเลี้ยงชีพ (Retirement Mutual Funds, RMF) กำหนดให้มีอายุเกษียณเพียง 55 ปี และในการที่คนไทยเริ่มมีอายุมากขึ้นในอัตราที่น่าวิตก ก็จำเป็นต้องมีการปรับเปลี่ยนนโยบายต่อไป อายุเกษียณอาจต้องเปลี่ยนเป็น 65 หรือ 70 ปี หรืออาจจะทำตามตัวอย่างของอังกฤษที่ได้ยกเลิกอายุเกษียณภาคบังคับที่ 65 ปี ผมรู้จักคนหลายคนที่ยังไม่อยากจะเกษียณ อดีตผู้ว่าการตรวจเงินแผ่นดินของเราน่าจะเป็นหนึ่งในพวกเขา